
ŠAKIŲ RAJONO SAVIVALDYBĖS  TARYBA

SPRENDIMAS

DĖL VIEŠOSIOS ĮSTAIGOS ŠAKIŲ LIGONINĖS ĮSTATŲ NAUJOS REDAKCIJOS PATVIRTINIMO BEI ĮGALIOJIMO SUTEIKIMO
2009 m. rugsėjo 24 d. Nr.T-284
Šakiai


Savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049;  2008, Nr. 113-4290) 16 str. 4 d., 18 str. 1 d., Viešųjų įstaigų įstatymo (Žin., 1996, Nr. 68-1633; 2004, Nr. 25-752) 6 str. 4 d., 10 str. 1 d. 1 p., Sveikatos priežiūros įstaigų įstatymo (Žin., 1996, Nr. 66-1572; 1998, Nr. 109-2995) 28 str. 1 p., 29 str. 3 d. ir Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ (Žin., 2007, Nr. 103-4218) 2.5 p.,                 n u s p r e n d ž i a:


1. Pakeisti viešosios įstaigos Šakių ligoninės įstatus iš esmės, suderinant su galiojančiais teisės aktais, ir patvirtinti įstatų naują redakciją (pridedama).


2. Įgalioti viešosios įstaigos Šakių ligoninės vyriausiąjį gydytoją Algirdą Klimaitį;
2.1. pasirašyti įstatus; 

2.2. teisės aktų nustatyta tvarka pateikti Juridinių asmenų registro tvarkytojui prašymą dėl šio sprendimo 1 punktu patvirtintų įstatų įregistravimo ir atlikti kitus veiksmus, susijusius su šiuo pavedimu.

3. Pripažinti netekusiu galios savivaldybės tarybos 1997 m. spalio 14 d. sprendimą Nr. 81 „Dėl viešosios įstaigos ,,Šakių ligoninės” įstatų tvirtinimo“.

4. Konstatuoti, jog šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

VIEŠOSIOS ĮSTAIGOS  ŠAKIŲ LIGONINĖ

ĮSTATAI

I. BENDROJI DALIS

1. Viešoji įstaiga Šakių ligoninė (toliau – Įstaiga) yra Lietuvos nacionalinės sveikatos sistemos (toliau – LNSS) viešoji asmens sveikatos priežiūros Įstaiga, teikianti antrinės ir pirminės asmens sveikatos priežiūros paslaugas pagal sutartis su užsakovais.

2. Įstaiga yra pelno nesiekiantis ribotos civilinės atsakomybės viešasis juridinis asmuo.


3. Įstaiga savo veikloje vadovaujasi Lietuvos Respublikos Konstitucija, Civiliniu Kodeksu, Sveikatos sistemos, Sveikatos priežiūros įstaigų, Viešųjų įstaigų, Sveikatos draudimo, Valstybės tarnybos ir kitais įstatymais, Lietuvos Respublikos Vyriausybės nutarimais, kitais teisės aktais, Lietuvos medicinos/higienos normomis, sveikatos priežiūros metodikomis bei šiais įstatais.


4. Įstaigos steigėjas: Šakių rajono savivaldybės taryba (toliau – Steigėjas).


5. Įstaigos buveinė: Bažnyčios g. 37, LT-71123 Šakiai.


6. Įstaiga turi ūkinį, finansinį, organizacinį ir teisinį savarankiškumą, savo antspaudą, firminį ženklą bei sąskaitas bankuose.


7. Įstaiga pagal savo prievoles atsako tik jai nuosavybės teise priklausančiu turtu. Įstaiga neatsako pagal Steigėjo prievoles, o Steigėjas neatsako pagal Įstaigos prievoles, išskyrus įstatymuose numatytus atvejus.


8. Įstaigos finansiniai metai sutampa su kalendoriniais metais.


9. Įstaigos veiklos laikotarpis neribotas.

II. ĮSTAIGOS VEIKLOS TIKSLAI, SRITYS IR RŪŠYS

10. Pagrindiniai Įstaigos veiklos tikslai – organizuoti ir teikti specializuotą bei kvalifikuotą antrinę ir pirminę ambulatorinę ir stacionarinę asmens sveikatos priežiūrą, kokybiškai teikti medicinos paslaugas, gerinti sveikatą į Įstaigą besikreipiantiems asmenims. 


11. Pagrindinės Įstaigos veiklos sritys:


11.1. nemokamų asmens sveikatos priežiūros paslaugų teikimas privalomu sveikatos draudimu apdraustiems asmenims;


11.2. mokamų asmens sveikatos priežiūros paslaugų teikimas, kai šios paslaugos yra įtrauktos į Vyriausybės nustatyto asortimento mokamų sveikatos priežiūros paslaugų sąrašą bei kai paslaugos teikiamos asmenims, kurie į Įstaigą kreipėsi savo iniciatyva (be siuntimo), o teritorinė ligonių kasa neapmoka už jų sveikatos priežiūrą;

11.3. būtinosios medicinos pagalbos teikimas.


12. Įgyvendindama nustatytus tikslus, Įstaiga savo veikloje verčiasi įstatymų nedraudžiama šių rūšių veikla:


12.1. ligoninių veikla (86.10);


12.2. bendrosios paskirties ligoninių veikla (86.10.10);


12.3. specializuotųjų ligoninių veikla (86.10.20);


12.4. reabilitacijos ligoninių veikla (86.10.30);


12.5. medicininės ir odontologinės praktikos veikla (86.2);


12.6. bendrosios praktikos gydytojų veikla (86.21);


12.7. gydytojų specialistų veikla (86.22);


12.8. kita žmonių sveikatos priežiūros veikla (86.90);


12.9. viduriniojo medicinos personalo paslaugų teikimas ligoniams ne ligoninėse (86.90.10);


12.10. kraujo perpylimo įstaigų ir kraujo bankų veikla (86.90.20);


12.11. medicinos laboratorijų veikla (86.90.30);


12.12. greitosios pagalbos veikla (86.90.40);


12.13. vaistų gamyba (21.20.10);


12.14. kitų maitinimo paslaugų teikimas (56.29);


12.15. viešbučių ir panašių laikinų buveinių veikla (55.10);


12.16. transportui būdingų paslaugų veikla (52.2);

12.17. kitas mokymas (85.5).


12.18. kita asmenų aptarnavimo veikla (96.0).

III. ĮSTAIGOS TEISĖS IR PAREIGOS


13. Užsiimdama šiuose Įstatuose nurodyta veikla, Įstaiga turi teisę:


13.1. turėti sąskaitas bankuose, savo firminį ženklą, antspaudą;


13.2. pirkti ar kitokiais būdais įsigyti Įstaigos veiklai reikalingą turtą, naudoti, valdyti, disponuoti juo įstatymuose bei šiuose Įstatuose nustatyta tvarka;


13.3. teikti bei gauti labdarą ir paramą;


13.4. teikti mokamas paslaugas;


13.5. sudaryti sandorius ir prisiimti įsipareigojimus;


13.6. stoti į nesiekiančių pelno organizacijų asociacijas ir dalyvauti jų veikloje;


13.7.  naudoti Įstaigos lėšas Įstatuose numatytiems tikslams ir uždaviniams įgyvendinti;


13.8. organizuoti ir skelbti konkursus priemonėms, susijusioms su Įstaigos vykdoma veikla, įsigyti;


13.9. Įstaiga gali turėti ir kitų teisių, jeigu jos neprieštarauja įstatymams bei kitiems teisės aktams.


14. Užsiimdama šiuose Įstatuose nurodyta veikla, Įstaiga privalo:


14.1. užtikrinti būtinąją medicinos pagalbą;


14.2. įgyvendinti būtinąsias visuomenės sveikatos priežiūros priemones pagal Sveikatos apsaugos ministerijos patvirtintą sąrašą;


14.3. teikti tik tas asmens sveikatos priežiūros paslaugas, kurios nurodytos Įstaigai išduotoje licencijoje;


14.4. naudoti tik tas sveikatos priežiūros technologijas, kurios yra nustatyta tvarka aprobuotos ir (ar) leistos naudoti Lietuvos Respublikoje. Medicinos gaminiai turi būti įtraukti į Medicinos gaminių registrą, kurio nuostatus tvirtina Sveikatos apsaugos ministerija;


14.5. pildyti ir saugoti pacientų gydymo stacionare ligos istorijas, asmens sveikatos istorijas bei teikti informaciją apie pacientą valstybės institucijoms ir kitoms įstaigoms Sveikatos apsaugos ministerijos nustatyta tvarka;

14.6. užtikrinti lygias pacientų teises į teikiamas sveikatos priežiūros paslaugas;

14.7. atlyginti  paciento sveikatai padarytą žalą, teikiant medicinos paslaugas

14.8. saugoti paciento medicininę paslaptį, išskyrus atvejus, kai asmens sveikatos priežiūros Įstaiga privalo pateikti informaciją apie pacientą arba kai pacientas duoda sutikimą skelbti informaciją apie jo sveikatos būklę;

14.9. informuoti teisės aktų nustatyta tvarka Sveikatos apsaugos ministeriją, Steigėją apie Įstaigoje įvykusius vidaus infekcijų atvejus ir protrūkius, kitus žalos pacientų sveikatai padarymo atvejus;

14.10. teikti nemokamas planinės sveikatos priežiūros paslaugas, įsitikinus, kad pacientas turi teisę tokias paslaugas gauti.
IV. ĮSTAIGOS VALDYMO ORGANAI, SUDARYMO IR JŲ NARIŲ ATŠAUKIMO TVARKA, KOMPETENCIJA, FUNKCIJOS IR ATSAKOMYBĖ


15. Įstaigos aukščiausiasis valdymo organas yra visuotinis dalininkų susirinkimas (Steigėjas).

16. Įstaigos vienasmenis valdymo organas yra administracijos vadovas (vyriausiasis gydytojas).


17. Įstaigoje sudaromi patariamieji kolegialūs organai:


17.1. stebėtojų taryba;


17.2. gydymo taryba;


17.3. slaugos taryba;


17.4. medicinos etikos komisija.


18. Būtinas Įstaigos valdymo organas yra administracija, kuri organizuoja ir valdo Įstaigos veiklą. Administracijos darbo reglamentą tvirtina administracijos vadovas.

19. Įstaigoje turi būti vyriausiasis finansininkas (vyriausiasis buhalteris) arba jo funkcijas gali atlikti pagal sutartį kitas juridinis asmuo ar juridinio asmens teisių neturinti įmonė. Vyriausiąjį buhalterį skiria ir atleidžia Įstaigos administracijos vadovas. Administracijos vadovo ir vyriausiojo buhalterio pareigas negali eiti tas pats asmuo.

20. Visuotinio dalininkų susirinkimo (Steigėjo) kompetencija:


20.1. keičia Įstaigos įstatus ir juos tvirtina;


20.2. nustato privalomas Įstaigos veiklos užduotis; 


20.3.įstatymo nustatyta tvarka nustato ar dalyvauja  nustatant paslaugų kainas bei jų apskaičiavimo metodikas;


20.4. įstatymo nustatyta tvarka, jei nepaveda jų patvirtinti pačiai Įstaigai, nustato   išlaidų,  skirtų  darbo užmokesčiui  ir  medikamentams,  normatyvus;


20.5. įstatų nustatyta tvarka organizuoja Įstaigos administracijos vadovo (vyriausiojo gydytojo) priėmimo į darbą viešą konkursą ir tvirtina jo nuostatus; sudaro darbo sutartį su konkursą laimėjusiu asmeniu ar ją nutraukia; nustato Įstaigos vadovo atlyginimą;


20.6. įstatymo nustatyta tvarka detalizuoja Įstaigos turto naudojimo, valdymo ir disponavimo   juo tvarką Vyriausybės ar jos įgaliotos institucijos nustatyta tvarka; priima sprendimą dėl  Įstaigai nuosavybės teise priklausančio ilgalaikio turto perleidimo, nuomos, perdavimo pagal panaudos sutartį ar įkeitimo;



20.7. tvirtina metinę finansinę atskaitomybę;



20.8.  turi teisę gauti informaciją apie Įstaigos veiklą bei nustato informaciją apie Įstaigos veiklą, kuri pateikiama visuomenei;



20.9. sudaro stebėtojų tarybą, tvirtina jos darbo reglamentą; nustato Įstaigos vadovo ir administracijos darbuotojų atlyginimą;


20.10. įstatymų nustatyta tvarka priima sprendimą dėl Įstaigos reorganizavimo ir reorganizavimo sąlygų tvirtinimo;



20.11.  įstatymo nustatyta tvarka priima sprendimą likviduoti Įstaigą ar atšaukti jos likvidavimą;



20.12. skiria ir atleidžia likvidatorių, kai sprendimą likviduoti Įstaigą priima visuotinis dalininkų susirinkimas (Steigėjas);



20.13.  nustato Įstaigos vidaus kontrolės tvarką;



20.14.  priima sprendimą dėl Įstaigos audito ir renka audito įmonę;


20.15. nustato Įstaigos struktūrą, steigia Įstaigos filialus bei nutraukia jų veiklą, tvirtina filialų   nuostatus;


20.16. priima sprendimą dėl Įstaigos tapimo kitų juridinių  asmenų steigėja ar dalyve;


20.17. priima sprendimą dėl Įstaigos veiklos strategijos tvirtinimo;


20.18. priima sprendimą dėl Įstaigos administracijos valdymo struktūros ir pareigybių sąrašo tvirtinimo;


20.19. priima sprendimą dėl Įstaigos pareigybių, į kurias darbuotojai priimami konkurso būdu, sąrašo ir kvalifikacinių reikalavimų tvirtinimo;


20.20. priima sprendimą dėl konkurso pareigoms, į kurias Įstaigos darbuotojai priimami konkurso būdu, organizavimo taisyklių  tvirtinimo, jei  šios funkcijos nepaveda Įstaigos vadovui;

20.21. priima sprendimą dėl Įstaigos veiklos kriterijų nustatymo;


20.22.priima sprendimą dėl naujų dalininkų priėmimo;


20.23. sprendžia kitus visuotinio dalininkų susirinkimo kompetencijai priskirtus klausimus.


21. Įstaigos savininko (Steigėjo) raštiški sprendimai prilyginami visuotinio dalininkų susirinkimo sprendimams.

22. Įstaigos  administracijos vadovas ir kitų Įstaigos organų nariai, jeigu jie nėra Įstaigos dalininkai, gali dalyvauti visuotiniame dalininkų susirinkime be balso teisės. Visuotiniame dalininkų  susirinkime dalininkų pritarimu gali dalyvauti ir kiti asmenys.


23. Kasmet per keturis mėnesius nuo Įstaigos finansinių metų pabaigos turi įvykti eilinis visuotinis dalininkų susirinkimas. Administracijos vadovas eiliniam visuotiniam dalininkų susirinkimui privalo pateikti Įstaigos metinę finansinę atskaitomybę ir praėjusių finansinių metų Įstaigos veiklos ataskaitą.

Įstaigos visuotinis dalininkų susirinkimas gali būti šaukiamas teismo sprendimu, jei jis nebuvo  sušauktas nustatyta tvarka ir dėl to į teismą kreipėsi Įstaigos dalininkas (Steigėjas) ar valdymo organo narys   

24. Visuotiniai dalininkų susirinkimai turi būti protokoluojami.

25. Administracijos vadovą (vyriausiąjį gydytoją) skiria ir atleidžia iš pareigų, nustato jo atlyginimą, tvirtina pareigybės aprašymą, skatina ir skiria nuobaudas visuotinis dalininkų susirinkimas (Steigėjas).


26. Administracijos vadovas (vyriausiasis gydytojas) pradeda eiti pareigas nuo paskyrimo, jeigu su juo sudarytoje darbo sutartyje nenustatyta kitaip. Darbo sutartį Įstaigos vardu su administracijos vadovu sudaro ir nutraukia visuotinio dalininkų susirinkimo (Steigėjo) įgaliotas asmuo. Apie administracijos vadovo paskyrimą ar atleidimą bei sutarties su juo pasibaigimą kitais pagrindais visuotinio dalininkų susirinkimo įgaliotas asmuo ne vėliau kaip per 5 dienas privalo pranešti juridinių asmenų  registro tvarkytojui.


27. Administracijos vadovas savo veikloje vadovaujasi įstatymais, kitais teisės aktais, šiais Įstatais,  visuotinio dalininkų susirinkimo (Steigėjo) sprendimais ir pareiginiais nuostatais; pagal kompetenciją leidžia įsakymus, kitus tvarkomuosius Įstaigos dokumentus.


28. Administracijos vadovo (vyriausiojo gydytojo) kompetencija:


28.1. organizuoja Įstaigos veiklą;


28.2. veikia Įstaigos vardu bei atstovauja Įstaigą teismuose, valstybės ar savivaldybių institucijose, santykiuose su kitais fiziniais ir juridiniais asmenimis;


28.3. sudaro ir nutraukia darbo sutartis su Įstaigos darbuotojais, pasirašo visas kitas sutartis ar jas nutraukia;


28.4.atsako už finansinės atskaitomybės sudarymą ir pateikimą visuotiniam dalininkų susirinkimui (Steigėjui);


28.5. atsako už duomenų ir dokumentų pateikimą juridinių asmenų registrui;


28.6. atsako už Steigėjo informavimą apie įvykius, turinčius esminės reikšmės Įstaigos veiklai;


28.7. atsako už informacijos apie Įstaigos veiklą pateikimą visuomenei;


28.8. atsako už viešosios informacijos paskelbimą;


28.9. įgyvendina Įstaigos veiklos planus ir rengia veiklos ataskaitas;


28.10. įgyvendina visuotinio dalininkų susirinkimo (Steigėjo) sprendimus;


28.11. Įstaigos vardu atidaro ir uždaro sąskaitas bankuose;


28.12. užtikrina Įstaigos turto bei perduoto pagal panaudos sutartį turto efektyvų panaudojimą ir jo apsaugą, pasirašo sutartis dėl Įstaigos ilgalaikio turto pardavimo, perleidimo, mainų, išnuomojimo, įkeitimo, garantavimo ar laidavimo juo, kitų subjektų prievolių vykdymo;


28.13. nustato darbuotojų, specialistų atlyginimus, priima ir atleidžia iš darbo įstaigos filialų vadovus, skiria darbuotojams paskatinimus ir drausmines nuobaudas;


28.14. tvirtina Įstaigos vidaus darbo taisykles, darbuotojų pareigybių nuostatus ar aprašus, administracijos darbo reglamentą,  kitus vidaus tvarkomuosius dokumentus;


28.15. steigėjo nustatyta tvarka sukuria ir prižiūri įstaigos vidaus kontrolės, įskaitant finansų kontrolę, sistemą. Jei Įstaiga valdo, naudoja valstybei ir/ar savivaldybei nuosavybės teise priklausantį turtą ir juo  disponuoja, vidaus kontrolės sistema turi būti kuriama atsižvelgiant į Lietuvos Respublikos vidaus kontrolės ir vidaus audito įstatymo nuostatas;


28.16. rengia padalinių ir filialų vadovų atestaciją; 


28.17. kreipiasi į Steigėją dėl neefektyviai dirbančių  Įstaigos padalinių ir filialų reorganizavimo ar likvidavimo;


28.18. suderinęs su Įstaigos stebėtojų taryba, tvirtina Įstaigos darbuotojų darbo užmokesčio mokėjimo tvarką; 

28.19. esant reikalui, išduoda įgaliojimus kitiems asmenims vykdyti funkcijas, kurios priskiriamos administracijos vadovo (vyriausiojo gydytojo) kompetencijai;


28.20. atlieka kitus įstatymų bei teisės aktų administracijos vadovo kompetencijai priskirtus veiksmus.


29. Stebėtojų taryba – patariamasis Įstaigos organas, sudaromas penkeriems metams siekiant užtikrinti Įstaigos veiklos viešumą.


30 Stebėtojų taryba sudaroma iš dviejų Įstaigos Steigėjo bendru sprendimu paskirtų atstovų; vieno savivaldybės, kurios teritorijoje yra Įstaiga, tarybos paskirto tarybos nario; vieno savivaldybės, kurios teritorijoje yra Įstaiga, tarybos paskirto visuomenės atstovo ir Įstaigos sveikatos priežiūros specialistų profesinių sąjungų paskirto vieno atstovo.


31. Į stebėtojų tarybą negali įeiti asmenys, kurie dirba Įstaigos administracijoje, Valstybinėje ar teritorinėje ligonių kasoje, taip pat sveikatos draudimo įmonėje.


32. Į šių Įstatų 34 punkte nurodytų institucijų vadovus administracijos vadovas (vyriausiasis gydytojas) raštu kreipiasi prašydamas deleguoti savo atstovus į stebėtojų tarybą. Gavęs atsakymus, per 30 dienų administracijos vadovas turi prašyti Steigėjo sušaukti visuotinį dalininkų susirinkimą stebėtojų  tarybos sudėčiai patvirtinti.

33. Stebėtojų tarybos kompetencija:



33.1. analizuoja Įstaigos veiklą;



33.2. išklauso ir įvertina Įstaigos vadovo parengtą  metinės veiklos ataskaitą;



33.3. stebėtojo teisėmis dalyvauja Įstaigos vadovo organizuotame konkurse pareigoms, į kurias darbuotojai priimami konkurso būdu, užimti ir pareiškia savo nuomonę dalininkams (Steigėjui), jei tai numatyta viešo konkurso nuostatuose.


34. Stebėtojų tarybos susirinkimai šaukiame ne rečiau kaip vieną kartą per metus. Stebėtojų tarybos sprendimai priimami paprasta balsų dauguma. Balsams pasiskirsčius po lygiai lemia pirmininko balsas. Stebėtojų tarybos sprendimai yra teisėti, jei juos priimant dalyvavo daugiau kaip pusė stebėtojų tarybos narių.


35. Gydymo taryba sudaroma iš Įstaigos administracijos, padalinių ir filialų vadovų ir (ar)gydytojų penkerių metų kadencijai. Gydymo tarybos sudėtį tvirtina ir jos narius atšaukia Įstaigos administracijos vadovas (vyriausiasis gydytojas). Gydymo tarybai pirmininkauja Įstaigos administracijos vadovas (vyriausiasis gydytojas) arba jo įgaliotas administracijos darbuotojas.


36. Gydymo tarybos kompetencija:



36.1. svarsto asmens sveikatos priežiūros organizavimo ir tobulinimo klausimus;



36.2. svarsto naujų asmens sveikatos priežiūros technologijų įsigijimo ir kitus , susijusius su Įstaigos veikla, klausimus;



37. Gydymo taryba svarstomais klausimais gali teikti rekomendacinio pobūdžio pasiūlymus Įstaigos administracijos vadovui. Jei Įstaigos administracijos vadovas su pasiūlymu nesutinka, gydymo taryba savo pasiūlymą gali pateikti Steigėjui.


38. Slaugos taryba sudaroma iš Įstaigos padalinių ir filialų slaugos specialistų penkerių metų kadencijai. Slaugos tarybai pirmininkauja Įstaigos administracijos vadovas (vyriausiasis gydytojas) arba jo įgaliotas administracijos darbuotojas.



39. Slaugos taryba svarsto pacientų slaugos organizavimo ir tobulinimo klausimus.



40. Slaugos taryba svarstomais klausimais gali teikti rekomendacinio pobūdžio pasiūlymus Įstaigos administracijos vadovui. Jei Įstaigos administracijos vadovas su pasiūlymu nesutinka, gydymo taryba savo pasiūlymą gali pateikti steigėjui.



41. Medicinos etikos komisija kontroliuoja, kaip Įstaigoje laikomasi medicinos etikos reikalavimų.



42. Medicinos etikos komisijos sudarymo ir veiklos tvarką nustato Sveikatos apsaugos ministerijos patvirtinti Sveikatos priežiūros įstaigos medicinos etikos komisijos pavyzdiniai nuostatai.

V. VIEŠO KONKURSO ADMINISTRACIJOS, PADALINIŲ, FILIALŲ VADOVŲ PRIĖMIMO Į DARBĄ ORGANIZAVIMO IR SVEIKATOS PRIEŽIŪROS SPECIALISTŲ PRIĖMIMO Į DARBĄ TVARKA



43. Įstaigos administracijos vadovas (vyriausiasis gydytojas) į darbą priimamas viešo konkurso būdu. Viešą konkursą organizuoja ir jo nuostatus tvirtina Steigėjas.



44. Jei, vadovaujantis šių Įstatų 20.20 punktu, Steigėjo nustatyta, Įstaigos padalinių ir filialų vadovai, specialistai į darbą priimami viešo konkurso būdu. Tokiu atveju viešą konkursą organizuoja ir jo nuostatus tvirtina Įstaigos administracijos vadovas (vyriausiasis gydytojas). 



45. Įstaigos, jos padalinių ir filialų vadovais gali būti asmenys, kurie atitinka Sveikatos apsaugos ministerijos patvirtintus kvalifikacinius reikalavimus. Įstaigos administracijos vadovas (vyriausiasis gydytojas), jos padalinių ir filialų vadovai privalo periodiškai tobulinti vadovavimo Įstaigai gebėjimus. Privalomo tobulinimosi tvarka nustatoma sveikatos apsaugos ministro įsakymu.



46. Įstaigos vadovas negali dirbti ir šios Įstaigos padalinių ar filialų vadovu.



47. Įstaigos, jos padalinių ar filialų sveikatos priežiūros specialistai į darbą priimami ir iš darbo atleidžiami Lietuvos Respublikos darbo kodekso nustatyta tvarka ir pagrindais.

VI. NAUJŲ DALININKŲ PRIĖMIMAS. DALININKŲ TEISIŲ PERLEIDIMO KITIEMS ASMENIMS TVARKA. DALININKO ĮNAŠŲ PERDAVIMO TVARKA

48. Asmuo pageidaujantis tapti nauju Įstaigos dalininku, pateikia Įstaigos vadovui prašymą juo tapti. Prašyme turi būti nurodyta duomenys apie asmenį, pageidaujantį tapti Įstaigos dalininku (juridinio asmens pavadinimas, kodas, buveinė; fizinio asmens vardas, pavardė, asmens kodas, gyvenamoji vieta), taip pat numatomas įnašas pinigais ar įnašo vertė, kuri nurodyta turto vertinimo ataskaitoje. Be to, prašyme turi būti pareikštas pritarimas Įstaigos veiklos tikslams. Kartu su prašymu turi būti pateikta turto vertinimo ataskaita, jei numatoma įnešti materialųjį ar nematerialųjį turtą.


49. Įstaigos vadovas, gavęs asmens, pageidaujančio tapti Įstaigos dalininku, prašymą, turi per 30 dienų sušaukti visuotinį dalininkų susirinkimą naujam dalininkui priimti. Visuotiniame dalininkų susirinkime, kurio darbotvarkėje numatomas naujų dalininkų priėmimas, dalininkų pritarimu gali dalyvauti asmenys, pageidaujantys tapti naujais dalininkais. Minėtiems asmenims nedalyvavus susirinkime, Įstaigos vadovas per 5 dienas turi juos informuoti apie visuotinio dalininkų susirinkimo priimtą sprendimą dėl naujų dalininkų.


50. Visuotiniam dalininkų susirinkimui nusprendus priimti naują dalininką, juo tapti pageidavęs asmuo tampa Įstaigos dalininku, kai perduoda Įstaigai savo prašyme nurodytą įnašą.


51. Apie savo sprendimą perleisti Įstaigos dalininko teises dalininkas turi raštu pranešti Įstaigos vadovui, nurodydamas duomenis apie asmenį (juridinio asmens pavadinimas, kodas, buveinė; fizinio asmens vardas, pavardė, asmens kodas, gyvenamoji vieta), kuriam ketina perleisti savo teises, o taip pat – perleidimo būdą ir numatomą sandorio datą. Apie  gautą dalininko pranešimą Įstaigos vadovas per 5 dienas turi informuoti kitus dalininkus. Pirmenybės teisę perimti dalininko teises turi esami dalininkai.


52. Asmuo, įsigijęs dalininko teises, tampa įstaigos dalininku nuo jo įregistravimo Įstaigos dokumentuose. Įstaigos vadovas, gavęs dalininko teisių perleidimo sandorį patvirtinantį dokumentą, per 3 darbo dienas turi atlikti naujo dalininko registravimą. Šio dalininko turimų balsų skaičius, įgyvendinant jo teisę balsuoti visuotiniame dalininkų susirinkime, lygus jam teises perleidusio dalininko turėtam balsų skaičiui.


53. Apie tai, kad yra įregistruotas naujas Įstaigos dalininkas, Įstaigos vadovas per 5 dienas raštu turi informuoti Įstaigos dalininkus.


54. Dalininkų įnašai sudaro dalininkų kapitalą. Dalininkų kapitalas gali būti didinamas tik papildomais įnašais. Papildomas įnašas įstaigai perduodamas dalininko iniciatyva. Dalininkų įnašai gali būti pinigai, taip pat pagal Turto ir verslo vertinimo pagrindų įstatymą įvertintas materialusis ir nematerialusis turtas.


55. Dalininkų įnašai Įstaigai perduodami tokia tvarka: pinigai įnešami į Įstaigos sąskaitą ar turtas Įstaigai perduodamas surašant turto perdavimo-priėmimo aktą.


56. Turto perdavimo-priėmimo aktą pasirašo turtą perduodantis dalininkas ir Įstaigos vadovas. Perduodant turtą, Įstaigai turi būti pateikta ir šio turto vertinimo ataskaita. Turto vertinimas atliekamas asmens, pretenduojančiu tapti dalininku, lėšomis.


57. Kai dalininkas yra vienas asmuo, jis vadinamas Įstaigos savininku. Šių įstatų nuostatos, kurios taikomos dalininkams, taikomos ir savininkui.

VII. ĮSTAIGOS FILIALŲ STEIGIMO BEI LIKVIDAVIMO TVARKA


58. Filialas yra struktūrinis Įstaigos padalinys, turintis savo buveinę ir atliekantis visas arba dalį Įstaigos funkcijų.


59. Sprendimą steigti filialą priima, filialo nuostatus tvirtina Įstaigos Steigėjas.


60. Darbo sutartį su filialo vadovu sudaro ir nutraukia Įstaigos administracijos vadovas.


61. Už filialo veiklą jo vadovas atsiskaito Įstaigos administracijos vadovui ir kitiems Įstaigos kolegialiems organams jų darbo reglamentų nustatyta tvarka.


62. Filialas likviduojamas Įstaigos Steigėjo sprendimu.

VIII. DISPONAVIMO ĮSTAIGOS TURTU TVARKA


63. Įstaigos turtą sudaro ilgalaikis materialusis turtas, turtas, gautas kaip labdara ar parama, turtas, gautas pagal testamentą, finansiniai ištekliai ir kitas su įstaigos veikla susijęs teisėtai įgytas turtas.

64. Steigėjas Įstaigai turtą perduoda panaudos pagrindu įstatymų ir Vyriausybės ar jos įgaliotos institucijos nustatyta tvarka.

65. Ilgalaikį materialųjį turtą parduoti, perleisti, išnuomoti, įkeisti, taip pat laiduoti ar garantuoti juo kitų subjektų prievolių įvykdymą Įstaiga gali tik raštiškai leidus Steigėjui.
IX. ĮSTAIGOS LĖŠŲ ŠALTINIAI IR LĖŠŲ NAUDOJIMO TVARKA


66. Įstaigos lėšų šaltiniai:

66.1. Privalomojo sveikatos draudimo fondo lėšos;


66.2. Steigėjo skirtos lėšos;


66.3. Valstybės ir savivaldybių biudžetų tiksliniai asignavimai;


66.4. Valstybės ir savivaldybių sveikatos fondų lėšos;


66.5. Valstybės investicinių programų lėšos;


66.6. Lietuvos ir užsienio fondų asignavimai;


66.7. skolintos lėšos;


66.8. lėšos, gaunamos kaip labdara, parama, dovana, taip pat gautos pagal testamentą;


66.9. nebiudžetinės lėšos už mokamų paslaugų teikimą;


66.10. kitos teisėtai įgytos lėšos.


67. Įstaiga turi teisę gauti valstybės ir savivaldybių biudžetų lėšų paslaugoms teikti pagal sveikatos priežiūros sutartis su Sveikatos apsaugos ministerija, apskrities viršininku, savivaldybės meru.

68. Įstaigos nepaprastosios išlaidos gali būti finansuojamos iš valstybės ar savivaldybių biudžetų ir per valstybės investicijų programas.

69. Kiekvienais metais Įstaiga sudaro iš savivaldybės biudžeto, privalomojo sveikatos draudimo bei valstybės ir savivaldybės sveikatos fondų gaunamų lėšų išlaidų sąmatą. Iš kitų šaltinių gaunamų lėšų išlaidų sąmata sudaroma, jei to reikalauja šias lėšas teikiantys subjektai.


70. Lėšas, gautas kaip labdarą ar paramą, taip pat pagal testamentą, Įstaiga naudoja labdaros (paramos) teikėjo arba testatoriaus nurodymu Įstatuose numatytai veiklai. Šios lėšos ir lėšos, gautos iš valstybės ir savivaldybės, laikomos atskiroje Įstaigos lėšų sąskaitoje.


71. Prekių, darbų ir paslaugų pirkimus iš privalomojo sveikatos draudimo fondo biudžeto lėšų Įstaiga vykdo vadovaudamasi Lietuvos Respublikos Viešųjų pirkimų įstatymu.



72. Įstaiga, pardavusi susidėvėjusį ar jos veiklai nebereikalingą materialųjį turtą bei vertybes, gautas  pajamas naudoja Įstatuose nustatytiems tikslams pasiekti.



73.  Gautų pajamų Įstaiga negali skirti Steigėjui, o Steigėjas negali tokių pajamų skirstyti savo nuožiūra.

X. ĮSTAIGOS FINANSINĖS VEIKLOS KONTROLĖ



74. Įstaigos finansinei veiklai kontroliuoti dalininkų (Steigėjo) sprendimu renkamas revizorius (revizijos komisija) arba audito įmonė. Revizoriaus  (revizijos komisijos) ar audito įmonės rinkimo ir jo darbo tvarką nustato dalininkai (Steigėjas).



75. Steigėjo ar dalininkų nustatyta tvarka Įstaigos administracijos vadovas sudaro vidaus audito grupę, kuri kontroliuoja kokybės sistemos funkcionavimą pagal Įstaigoje nustatytus prioritetus. Vidaus audito nuostatus, funkcijas, narių teises, pareigas ir jų atsakomybę tvirtina Įstaigos administracijos vadovas.



76. Kontroliuojančioms institucijoms ar asmenims reikalaujant, Įstaigos administracija privalo jiems pateikti su Įstaigos veikla susijusius dokumentus.



77. Įstaigoje už finansinės veiklos kokybės sistemą yra atsakingas vyriausiasis finansininkas (vyriausiasis buhalteris).

XI. ĮSTAIGOS ĮSTATŲ KEITIMO IR PAPILDYMO TVARKA



78. Iniciatyvos teisę keisti ir papildyti Įstaigos įstatus turi Įstaigos administracija, jos vadovas (vyriausiasis gydytojas), kolegialus valdymo organas ir Steigėjas, kurie pateikia parengtą Įstaigos įstatų naujos redakcijos projektą. 



79. Naująją Įstaigos įstatų redakciją tvirtina Steigėjas.



80. Įstatų nauja redakcija įsigalioja nuo jų įregistravimo juridinių asmenų registre dienos.

XII. ĮSTAIGOS REORGANIZAVIMO IR LIKVIDAVIMO TVARKA



81. Vadovaujantis Lietuvos Respublikos Viešųjų Įstaigų įstatymo nustatyta tvarka, Steigėjo sprendimu Įstaiga gali būti reorganizuota ar likviduota.



82. Įstaigos reorganizavimas – tai Įstaigos, kaip juridinio asmens pertvarkymas be likvidavimo procedūros. Sprendimą dėl Įstaigos reorganizavimo ir reorganizavimo sąlygų tvirtinimo priima visuotinis dalininkų susirinkimas (Steigėjas). Vykdant reorganizavimo procedūras turi būti vadovaujamasi Lietuvos Respublikos įstatymų bei teisės aktų nuostatomis.


83. Pranešimai apie Įstaigos  reorganizavimą ar likvidavimą, taip pat ir kitais Lietuvos Respublikos Viešųjų  įstaigų ir kituose įstatymuose numatytais atvejais skelbiami dienraštyje “Lietuvos žinios”. Pranešimuose turi būti nurodyta visa informacija, kurią pateikti būtina vadovaujantis Lietuvos Respublikos Civilinio kodekso ir Lietuvos Respublikos viešųjų įstaigų įstatymo nustatyta tvarka.


84. Įstaigos likvidavimo pagrindas gali būti:

84.1. steigėjo sprendimas likviduoti Įstaigą, priimtas įstatymų ir Įstaigos įstatų nustatyta tvarka;


84.2. teismo sprendimas likviduoti Įstaigą už įstatymų nustatytus teisės pažeidimus.



85. Steigėjas, nusprendęs likviduoti Įstaigą, skiria likvidatorių, nustato likvidavimo terminus, inventorizacijos ir turto perėmimo tvarką. Nuo likvidatoriaus paskyrimo dienos administracija ir kiti valdymo organai netenka įgaliojimų, jų funkcijas atlieka Steigėjo paskirtas likvidatorius.


86. Likviduojamos Įstaigos dokumentai saugomi Archyvų įstatymo nustatyta tvarka.


87. Likviduojant Įstaigą, jos darbuotojai atleidžiami Darbo sutarties įstatymo nustatyta tvarka.


88. Sudarius Įstaigos likvidavimo aktą, apie Įstaigos likvidavimą viešai skelbiama du kartus ne mažesniu kaip vieno mėnesio intervalu dienraštyje “Lietuvos žinios”.


89. Įstaigos likvidatorius turi Įstaigos administracijos vadovo teises ir pareigas. Vykdydamas savo pareigas, likvidatorius parengia likvidavimo laikotarpio pradžios Įstaigos finansinę ataskaitą (likvidavimo balansą), įstatymų nustatyta tvarka atsiskaito su kreditoriais, baigia vykdyti prievoles pagal anksčiau sudarytus Įstaigos sandorius ir sudaro sandorius, susijusius su Įstaigos likvidavimu, likusį Įstaigos turtą perduoda Steigėjui, sudaro Įstaigos likvidavimo aktą, likviduotą Įstaigą išregistruoja įstatymų nustatyta tvarka.


90. Likvidatorius yra atsakingas Įstaigai ir Steigėjui už nuostolius, kurie susidarė dėl jo kaltės.
Įgaliotas asmuo:

________________________________________________________________________________

(Pareigos, vardas, pavardė ir parašas)

Data:

2009 m.  ___________ d.

